CELEX: 32019D2250
Language: bg
Date: 2019-12-19 00:00:00
Title: Решение за Изпълнение (ЕС) 2019/2250 на Съвета от 19 декември 2019 г. за одобряване на процедурния правилник на Евроюст

30.12.2019   
               
               
                  BG
               
               
                  Официален вестник на Европейския съюз
               
               
                  L 336/309
               
            
         РЕШЕНИЕ ЗА ИЗПЪЛНЕНИЕ (ЕС) 2019/2250 НА СЪВЕТА
         от 19 декември 2019 г.
         за одобряване на процедурния правилник на Евроюст
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1727 на Европейския парламент и на Съвета от 14 ноември 2018 година относно Агенцията на Европейския съюз за сътрудничество в областта на наказателното правосъдие (Евроюст) и за замяна и отмяна на Решение 2002/187/ПВР на Съвета (*1), и по-специално член 5, параграф 5 от него,
         като има предвид, че:
         
                     (1)
                  
                  
                     Съгласно Регламент (ЕС) 2018/1727 колегията на Евроюст (наричана по-нататък „колегията“) приема процедурния правилник на Евроюст. Процедурният правилник се одобрява от Съвета чрез актове за изпълнение.
                  
               
                     (2)
                  
                  
                     Проектът на процедурния правилник беше одобрен в съответствие с член 5, параграф 5 от Регламент (ЕС) 2018/1727 от колегията на 12 декември 2019 г. Отделните проекти на процедурни правила за обработването и защитата на личните данни, изложени в член 17 от процедурния правилник, бяха одобрени от колегията на 16 декември 2019 г.
                  
               
                     (3)
                  
                  
                     Следва процедурният правилник и отделните процедурни правила за обработването и защитата на личните данни, изложени в член 17 от процедурния правилник, да бъдат одобрени от Съвета.
                  
               
                     (4)
                  
                  
                     Дания не е обвързана от Регламент (ЕС) 2018/1727 и, следователно, не участва в приемането и прилагането на настоящото решение, което е в изпълнение на Регламент (ЕС) 2018/1727.
                  
               
                     (5)
                  
                  
                     Ирландия и Обединеното кралство са обвързани от Регламент (ЕС) 2018/1727 и, следователно, участват в приемането и прилагането на настоящото решение, което е в изпълнение на Регламент (ЕС) 2018/1727,
                  
               ПРИЕ НАСТОЯЩОТО РЕШЕНИЕ:
         
            Член 1
            С настоящото решение се одобряват процедурният правилник на Евроюст и отделните процедурни правила за обработването и защитата на личните данни, изложени в член 17 от процедурния правилник.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 19 декември 2019 г.,
            
               
                  За Съвета
               
               
                  Председател
               
               K. MIKKONEN
            
         
         
            (*1)  ОВ L 295, 21.11.2018 г., стр. 138.